<!DOCTYPE x44.xml>
<course>
    <courseInfo userName="" keyType="article" alias="寡人之于国也" courseType="cn-article-" fileName="44.xml"/>
    <content>
        <article display="" display1="" id="0" comparision="梁惠王曰：“寡人之于国也，尽心焉耳矣。河内凶，则移其民于河东，移其粟于河内。河东凶亦然。察邻国之政，无如寡人之用心者。邻国之民不加少，寡人之民不加多，何也？”"/>
        <article display="" display1="" id="1" comparision="孟子对曰：“王好战，请以战喻。填然鼓之，兵刃既接，弃甲曳兵而走，或百步而后止，或五十步而后止。以五十步笑百步，则何如？”"/>
        <article display="" display1="" id="2" comparision="曰：“不可。直不百步耳，是亦走也。”"/>
        <article display="" display1="" id="3" comparision="曰：“王如知此，则无望民之多于邻国也。"/>
        <article display="" display1="" id="4" comparision="“不违农时，谷不可胜食也。数罟不入洿池，鱼鳖不可胜食也。斧斤以时入山林，材木不可胜用也。谷与鱼鳖不可胜食，材木不可胜用，是使民养生丧死无憾也。养生丧死无憾，王道之始也。"/>
        <article display="" display1="" id="5" comparision="“五亩之宅，树之以桑，五十者可以衣帛矣。鸡豚狗彘之畜，无失其时，七十者可以食肉矣；百亩之田，勿夺其时，数口之家可以无饥矣；谨庠序之教，申之以孝悌之义，颁白者不负戴于道路矣。七十者衣帛食肉，黎民不饥不寒，然而不王者，未之有也。"/>
        <article display="" display1="" id="6" comparision="“狗彘食人食而不知检，涂有饿殍而不知发。人死，则曰：‘非我也，岁也。’是何异于刺人而杀之，曰：‘非我也，兵也。’王无罪岁，斯天下之民至焉。”"/>
    </content>
</course>
